ЯФIЭУНЭ Абдул «Маржэ!» жаIамэ…
Дэнэ дытIысми ди хэхэс гъащIэр
ХамэщIым сыткIи щытхуоIэфIыншэ.
Зэш-зэшыпхъуахэр дызэхуэныкъуэу,
Хамэ къэралым дещI зэпэIэщIэ.
ЗэхэщIыкI зиIэри щIэныгъэншагъэм
ЦIыху тепщэ пащхьэм щегъэбзэмыIу.
Iулъхьэ щыгугъхэм хуэубзэ цIыхухэм
Адыгэ напэр ягъэулъий.
Хъуну къытхэкIыр цIыху зэхущIэуэм
Ираудыхмэ, хэт диIэтын?
IэнатIэ лъыхъуэу былым щIэнэцIхэр
НапитIу псэумэ, хэт игу техуэн?
Чыху закъуэр зы Iэм тыншу пещIыкI,
Чищэм зы защIмэ, жьыми хуоблын.
Ди щIалэ лъэщхэм пэжкIэ зы зыфщI,
Фыщхьэхуитыным фыхузэкъуэт.
Лъэпкъ напэ щIыхьыр къабзэу щытыным
Нэмыс, насыпри пэжкIэ хуэфхъумэ,
«Маржэ!» щыжаIэм фымыIэнкуну,
Щхьэхуитыныгъэм зыкъыхуэфIэт!
Иордание, Сыуелыхь
ДЫГЪУЖЬ ФуIэд
ЩоджэнцIыкIу Алий
Зи псалъэр шэрыуэу мастэнэм изыху,
Къэдалъэм пэрыуэу кхъузанэм
щIэзыху.
Бзаджагъэм езауэу и нитIыр къизыху.
ЦIыхугъэм хуэдауэу и натIэр зыубзыху.
Уи псалъэр щыхэпсэм, кIыфIыпсэр хеуд,
Пэж лъапсэм уеIусэм, цIыху гупсэр
къолыд.
Уи псысэр дахащэщ, уигу-уи псэр
пфIеубыд.
Уи усэр ди щIасэщ, лъэпкъыпсэр еузэд.
IэфIыщэу унахуэщ, ди дыгъэфI нэбзий,
ЛIыфI дыщэу улъынтхуэщ, зи тхыгъэфI
мыулъий.
Бзэм, цIыхум урихуэщ, УсакIуэ уэлий,
Псэм, нэм урихъуахуэщ,
ЩоджэнцIыкIу Алий!
Сирие, Дамаск
